Addis Abeba
Store norske leksikon,Geografi,Verdens geografi,Afrika,Etiopias geografi
Addis Abeba er hovedstaden i Etiopia, beliggende på en kupert høyslette. Det er Etiopias største by med 3 238 000 innbyggere i storbyområdet (estimat for 2015, FNs befolkningsdivisjon). Det laveste punktet er på 2326 meter over havet, mens det høyeste reiser seg mot 3000 meter over havet.
Historie Byen ble grunnlagt av keiser Menelik 2 i 1886, og var da konsentrert omkring Entoto-fjellet. Området var da befolket av oromoene og ble kalt Finfinne. Mangel på vann og trevirke for brensel gjorde imidlertid at tilflytningen i utgangspunktet var begrenset. Etter at Menelik flyttet palasset i nærheten av byens varme kilder (Filowa) økte innbyggertallet, og dermed var landets nye hovedstad etablert. Addis Abeba var i perioden 1936–1941 okkupert av italienerne, før Haile Selassie ved hjelp av allierte styrker gjeninntok byen og bekreftet Etiopias selvstendighet. Befolkning Addis Abeba har status som både hovedstad og regionalstat i Etiopias føderale system. Den er inndelt i ti bydeler (Kifle Ketema) og 99 underdistrikter. Amharene utgjør den største etniske gruppen (47 prosent), og amharisk er det offisielle og mest brukte språket. Befolkningen er hovedsakelig kristen, med ca. 74 prosent ortodokse og ca. 7 prosent protestanter. Muslimene utgjør ca. 16 prosent. Næringsliv Byen er Etiopias politiske sentrum, med sete for presidenten, statsministeren og nasjonalforsamlingens hus. Den er et viktig knutepunkt for handel og samferdsel. Den er hjem til den internasjonale flyplassen Bole og endepunktet for jernbanen som går til Djibouti ved Rødehavet. Addis Abeba er også det viktigste handelssenteret, hvor Mercato er Afrikas største utendørsmarked. Handelsnæringen har blomstret kraftig i de senere år, og det er gjort betydelige investeringer i utbyggingen av veier og annen infrastruktur.Byen har en rekke utdanningsinstitusjoner, der University of Addis Ababa er det største og viktigste. Den er også sete for hovedkvarteret til Den afrikanske union (AU) og FNs økonomiske kommisjon for Afrika (ECA), noe som gjør at byen er hjem for utallige ambassader. Den norske ambassaden ble opprettet i 1991. Av historiske byggverk kan nevnes Menelik 2s mausoleum, St. George-katedralen, en rekke tidligere keiserlige palass og flere tradisjonelle rundkirker. Les mer i Store norske leksikon Etiopias historie Etiopias befolkning Økonomi og næringsliv i Etiopia Kilder United Nations, Department of Economic and Social Affairs, Population Division (2014). World Urbanization Prospects: Population of Urban Agglomerations with 300,000 Inhabitants or More in 2014, by Country, 1950-2030